**Strănută păpădia**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

S-a pornit un vânt de vară

Prin poiene a sufla,

Să şoptească-n prag de seară

Florilor câte ceva.

Volburei i-a spus să-i cânte

Din rochiţa-i clopoţel

Şi urechea să i-o-ncânte

Cu romanţe fel de fel.

Margareta a cuprins-o

Binişor, de sub petale,

Şi şăgalnic a destins-o,

Fluturându-i părul moale.

Însă mare-i fu mirarea

Când, ajuns la păpădie,

Strănută din toată floarea,

Răspândind umbrele-o mie,

Ce s-au ridicat în aer

Într-un preafrumos balet

Şi spre norii ca un caier

Au dus dansul lor discret...